**המכללה לביטחון לאומי**

**מחזור מ''ז 2019-2020**

**פרויקט גמר מחקרי – מצע לדיון[[1]](#footnote-1)**

**כללי**

1. פרויקט הגמר המחקרי הינו דרישה של המב''ל לקבלת תעודת בוגר/ת מב''ל, וכן דרישה של אוניברסיטת חיפה להשלמת התואר השני בביה''ס למדעי המדינה במסלול **ללא** עבודת גמר מחקרית.
2. פרויקט זה הוא המקיף והרחב בעבודות המוטלות על משתתפי המב"ל. הוא מהווה ציר משמעותי בלימודים, הן באקדמיה והן במכללה, ומשקלו הינו 20% מהציון הסופי לתואר ומהזכאות לתעודת בוגר המב"ל.

**המטרה**

1. מטרת פרויקט הגמר הינה להכשיר את המסיימים לכתוב עבודה מקורית, על פי כללי המחקר האקדמיים, המותאמת לתחומי הביטחון הלאומי ותחומי עיסוקם של המשתתפים.
2. הפרויקט ייכתב על נושא רלוונטי המהווה אתגר בתחום הביטחון הלאומי. נושא זה אמור לאפשר למשתתפים לחבר בין ניסיונם המעשי, אותו צברו בשנות שירותם, לבין תכני הלימודים במב"ל.

**השיטה המוצעת**

1. בניגוד לשנים עברו, מוצע לעשות שימוש בשיטה המכונה שותפות חוצה גבולות, או בשמה הלועזי והמוכר XBC (Cross Boundary Collaboration). מדובר במתודת למידה ופתרון בעיות, המאפשרת צמיחה, יצירה וחדשנות באמצעות עבודה משותפת של מספר בעלי ידע מתחומי עניין שונים, במטרה לייצר ערך חדש אל מול בעיות או נושאים שונים.
2. הנחת המוצא היא, כי בעיות מורכבות בעת הנוכחית אינן יכולות להיפתר רק על בסיס ידע מתחום אחד, וכי חשיבה חד תחומית עלולה להביא לפתרון חד ממדי מחד גיסא, ולהשלכות רוחב מזיקות בתחומים אחרים, מאידך גיסא.
3. בחשיבה מערכתית המעודדת פתרונות מחוץ לקופסה חשוב להביא אל שולחן העבודה תחומי ידע שונים, גורמי ממשל לצד גורמים פרטיים, שותפים רלבנטיים, ושחקנים ממעגל ראשון ושני, שיאפשרו בחינה רב ממדית ופתרון שלם והוליסטי.
4. מחזור של לומדים בכירים הכולל בתוכו מומחים מארגונים שונים, מאפשר הזדמנות נדירה להתמודדות עם אתגרי המחר ובעיות ההווה.
5. לאור זאת, מוצע כי משתתפי מחזור מ''ז יכתבו פרויקט גמר מחקרי בהתחשב בהעדפותיהם האישיות, ברקע המקצועי שלהם, ובהתאם להחלטת הסגל, מתוך כוונה להעמיד תרומה משמעותית לחקר נושא או בעיה, בדרך של שותפות בין בכירים, ומתוך אחריות אישית לניהול למידה ומחקר.
6. רשימה של נושאים / בעיות תוכן על ידי סגל המכללה באמצעות שיח עם ראשי הארגונים המייצגים את משתתפי מחזור מ''ז. לכל נושא יהיה מדריך אחראי.
7. במהלך עונת הלימודים הראשונה יתבקשו המשתתפים לבחור (עדיפות ראשונה ושנייה) את הבעיות / נושאים שברצונם לעסוק בהם במסגרת פרויקט הגמר מתוך הרשימה הנתונה המוזכרת לעיל.
8. עם החזרה מסיור אירופה יצוות הסגל את המשתתפים **לקבוצות של שלושה משתתפים** לכל היותר בהתאם להעדפות האישיות של המשתתפים.
9. הכותבים ידרשו לנסח **שאלת מחקר** או סוגיה שתשמש נקודת מוצא לעבודה במסגרת הנושא שיוגדר, ותנחה את כיוון החקירה או הבדיקה שתבוצע במהלכה.
10. **הצעת המחקר** תכלול: רקע תיאורטי, הצגת שאלת המחקר, מקורות אפשריים בעברית ובאנגלית, פרקי העבודה, שאלת המחקר ותרומתו הפוטנציאלית. ההצעה תוגש לאישור המדריך האחראי על הנושא (5 עמודים בכתב דיויד 14, רווח שורה וחצי לכל היותר) לפני הסימולציה המדינית-בטחונית.
11. המדריך האחראי יציג את הצעות המחקר לאישור **ועדת פרויקט הגמר** בראשות מפקד המכללות, המד"רית (אשר תרכז את עבודות הגמר מטעם המב"ל), ופרופ' יוסי בן ארצי.
12. המדריך האחראי יציג גם לכל פרויקט את **המנחה האקדמי** (אחד או יותר) המוצע, אשר יאושר ע"י ועדת פרויקט הגמר. המנחה האקדמי יהיה מתחום הרלבנטי למחקר, ותפקידו יהיה ללוות את הקבוצה ולקבוע את הציון הסופי למשתתפי הקבוצה. המנחים יבחרו, ככלל, מסגל המכללות, מגופים אקדמיים שונים וממומחי תוכן בעלי זיקה לאקדמיה.
13. לאחר אישור ההצעה ובהתאם למערכת השעות הנתונה, יעסקו המשתתפים, כל אחד בקבוצתו, בחקירה, לימוד, כתיבה, ניתוח ודיון בנושא/בעיה שבאחריותם.
14. המדריך האחראי יקיים מפגשים וישיבות עתיות לבחינת התקדמות הקבוצה אל מול הצעת המחקר שאושרה.
15. העבודה תבסס על חומר מדעי שפורסם בתחום, על חומרים מקוריים שיאספו על ידי הכותבים, על ניתוח נתונים גלויים או נתונים שנוצרו בשיטה סטטיסטית או אחרת, על ראיונות, מחקר שדה וניסיון עבר בתפקידים שונים.
16. עם סיומו יוגש הפרויקט בהתאם לכללי הכתיבה האקדמית, ויכלול: שער, תוכן עניינים, תקציר, מבוא, רקע - סקירת ספרות מחקרית, פרקים לפי נושאים, פרק דיון, מסקנות והמלצות, רשימה ביבליוגרפית, ונספחים – ככל שידרשו.
17. היקף העבודה כולה לא יפחת מ 40 עמודים ולא יעלה על 80 עמודים בכתב דיוויד 14 רווח 1.5 - בקבוצה ובה 3 משתתפים.
18. פרויקט הגמר יוגש למנחה האקדמי ולמדריך האחראי עד ליום ה- 31 במאי 2020 בשלושה עותקים מודפסים ובקובץ דיגיטלי.
19. המנחה האקדמי יבדוק את העבודה, יעביר הערכה כתובה קצרה וציון מוצע עד ה 1 ביולי 2020 על מנת לאפשר תיקונים ושיפורים. ציון מינימלי המזכה בהכרה אקדמית ומב"לית הינו 70 לפחות.
20. משקל העבודה יהיה כאמור 20% מהציון הסופי של המשתתף.

**חריגים**

1. משתתפים במסלול תזה לתואר שני.
2. המשתתפים הבינלאומיים (יוכלו לבחור בין המתכונת המוצעת לבין עבודה אישית).
3. משתתפים שיבקשו להעמיק בנושא מסויים באופן אישי בליווי אקדמי ומקצועי.

**שונות**

1. ד"ר ענת חן וד"ר אורנה קזמירסקי יסייעו למשתתפים בהיבטים של כתיבה, מקורות ועוד, כל אחת בתחומה. ד"ר ענת שטרן תסייע למשתתפים הבינלאומיים בתחום הכתיבה האקדמית.
2. מתווה ודרכי ההצגה של הפרויקטים במהלך השנה ובסופה יקבעו בהמשך.

**נושאים לדוגמא** - יעשה כאמור מאמץ לקבל רשימת נושאים מהגופים השולחים

1. שילוב חרדים וערבים בשוק העבודה
2. הגרעין האיראני והנשק המדויק – מה המענה הצה"לי
3. שדה הקרב העתידי 2030 – משמעויות נגזרות
4. משילות ואכיפת החוק במגזר הערבי – כיצד
5. יחסי סין ישראל בעולם מעצמתי
6. ההגירה מאפריקה ומהמזה"ת למדינות המפותחות
7. אי שוויון ועוני בחברה בישראל - כלים להקטנת הפער
8. מגמות בעולם הסייבר והשפעתן על הביטחון הלאומי
9. ניצחונות תודעתיים מול צבאות טרור
10. תמרונים דיגיטליים בעולם הווירטואלי
11. תחום האנרגיה והתשתיות
1. מבוסס על מסמכים שכתבו פרופ' יוסי בן ארצי וערן קמין. [↑](#footnote-ref-1)